館娃宮一首
作者：王阮
朝代：宋

paragraphs: 釋越來妖艷，窮吳事儁遊。
笑談遺廟社，繪罽及山丘。
鵷宿離宮瓦，龍移別浦舟。
楯陳金制巧，床瑩玉光浮。
破雨驚楓落，馳煙入虎流。
蓴羹摘千里，荷蓋擁長洲。
緩緩花開陌，彎彎月照州。
輕風香逕暖，微步屧廊幽。
紅喜鱸堪切，黄嗔蟹不收。
池痕測朝夕，鄉思屬溫柔。
祇顧山銜日，何知餌带鈎。
味於重處減，心記捧時謀。
鯨鬣翻溟渤，金星犯斗牛。
六千君子銳，二八國人憂。
泰伯三稱讓，姑蘇一戰休。
共沉那有井，獨墜苦無樓。
人去扁舟遠，僧來野寺修。
宮烏今駭散，臺鹿任鳴呦。
月爲朱欄暗，山含翠黛愁。
燭殘新別淚，泉咽舊歌喉。
一代仇人事，千年壯士羞。
東門抉眼在，怒氣溢潮頭。